مخدوم محمد ہاشم ٹھٹوی

شیخ الاسلام **مخدوم محمد ہاشم ٹھٹوی** (پیدائش: 19 نومبر 1692ء — وفات: 11 فروری 1761ء) اٹھارہویں صدی عیسوی میں سندھ کے علم و ادب کے حوالے سے بین الاقوامی شہرت یافتہ عظیم محدث، یگانۂ روزگار فقیہ محدث، مفسر، سیرت نگار اور قادر الکلام شاعر تھے۔ ان کی تصانیف و تالیفات عربی، فارسی اور سندھی زبانوں میں ہیں۔ انھوں نے قرآن، تفسیر، سیرت، حدیث، فقہ، قواعد، عقائد، ارکان اسلام یعنی نماز، روزہ، حج، زکوٰۃ سمیت کئی اسلامی موضوعات پر کتب تحریر و تالیف کیں، کتب کی تعداد بعض محققین کے اندازے کے مطابق 300 ہے اور بعض کے مطابق 150 سے زیادہ ہے۔ ان کی گراں قدر تصانیف مصر کی جامعہ الازہر کے نصاب میں شامل ہیں۔ کلہوڑا دور کے حاکمِ سندھ میاں غلام شاہ کلہوڑا نے انھیں ٹھٹہ کا قاضی القضاۃ (چیف جسٹس) مقرر کیا۔ انھوں نے بدعات اور غیر شرعی رسومات کے خاتمے کے لیے حاکم وقت سے حکم نامے جارے کرائے۔ ان کی وعظ، تقریروں اور درس و تدریس متاثر ہو کر بہت سے لوگ مسلمان ہوئے۔ ان کے مخطوطات کی بڑی تعداد بھارت، سعودی عرب، ترکی، پاکستان، برطانیہ اور یورپ کے بہت سے ممالک کے کتب خانوں میں موجود ہیں۔ پاکستان خصوصاً سندھ اور بیرونِ پاکستان میں ان کی کتب کے مخطوطات کی دریافت کا سلسلہ اب تک جاری ہے۔

## پیدائش
مخدوم محمد ہاشم ٹھٹوی بروز بدھ 10 ربیع الاول 1104ھ (بمطابق 19 نومبر، 1692ء) کو میر پور بٹھورو، ٹھٹہ، سندھ (موجودہ پاکستان) میں مخدوم عبد الغفور ٹھٹوی کے گھر میں پیدا ہوئے۔

## خاندانی پس منظر
مخدوم محمد ہاشم کے والد مخدوم عبد الغفور ٹھٹوی، جو خود بھی ایک عالم تھے، پہلے سیہون میں رہائش پزیر تھے۔ بعد ازاں گردشِ زمانہ کی وجہ سے ٹھٹہ کے علاقے میر پور بٹھورو میں آباد ہو گئے۔ مخدوم محمد ہاشم ذات کے پنہور تھے اور ان کا نسب عرب قبیلے بنو حارث یعنی حارث بن عبد المطلب سے جا ملتا ہے ۔ اس قبیلے کے کچھ افراد جہاد کی غرض سے محمد بن قاسم کے ساتھ پہلی صدی ہجری میں سندھ آئے تھے اور ان میں سے کچھ افراد نے تبلیغِ اسلام کو فروغ دینے کے لیے یہیں سکونت اختیار کرلی تھی۔ انھیں سے مخدوم محمد ہاشم کے آبائے کرام کا نسب جا ملتا ہے۔

## تعلیم
مخدوم محمد ہاشم ٹھٹوی کا تعلق علمی گھرانے سے تھا۔ انھوں نے ابتدائی تعلیم اپنے والد مخدوم عبد الغفور ٹھٹوی سے حاصل کی۔ یہیں حفظِ قرآن مکمل کیا اور فارسی، صرف و نحو، فقہ کی تعلیم بھی اپنے والد سے حاصل کی۔ اس کے بعد مزید تعلیم کے ٹھٹہ شہر کا رخ کیا جو اس وقت علم و ادب کے حوالے سے تمام دنیا میں مشہور تھا۔ یہاں انھوں نے مخدوم محمد سعید ٹھٹوی سے عربی کی تعلیم حاصل کی۔ پھر مخدوم ضیاء الدین ٹھٹوی سے علم حدیث کی تعلیم حاصل کی اور یوں صرف 9 برس کی عمر میں فارسی اور عربی علوم کے مطالعوں کی تکمیل کی۔ اسی دوران میں 1113ھ / 1702ء میں مخدوم ہاشم کے والد بزرگوار مخدوم عبد الغفورٹھٹوی وفات پاگئے۔ مخدوم ہاشم کو 1135ھ / 1722ء میں حجازِ مقدس کے سفر کے دوران میں تحصیلِ علم کا موقع ملا اور انھوں نے حج کی سعادت حاصل کرنے کے علاوہ مکہ اور مدینہ منورہ کے مشہور علما اور محدثین سے علم حدیث، فقہ، عقائد اور تفسیر کا علم حاصل کیا اور سندیں حاصل کیں ۔ مخدوم ہاشم کے سندھ کے مشہور اساتذہ میں ان کے والد مخدوم عبد الغفور ٹھٹوی، مخدوم محمد سعید ٹھٹوی، مخدوم ضیاء الدین ٹھٹوی، مخدوم رحمت اللہ ٹھٹوی اور مخدوم محمد معین ٹھٹوی کے نام سرِ فہرست ہیں ۔ اس کے علاوہ مخدوم ہاشم نے سفر حرمین کے دوران میں جن اساتذہ کرام سے علم حاصل کیا ان میں شیخ عبد القادر حنفی صدیقی مکی (متوفی 1138ھ / 1726ء)، شیخ عبد بن علی مصری (متوفی 1140ھ / 1728ء)، شیخ ابو طاہر محمد مدنی (متوفی 1145ھ / 1733ء) اور شیخ علی بن عبد المالک دراوی (متوفی 1145ھ / 1733ء) شامل تھے۔

## درس و تدریس
### دار العلوم ہاشمیہ کا قیام
مخدوم محمد ہاشم ٹھٹوی نے تحصیلِ علم کے بعد بٹھورو کے نزدیکی گاؤں بہرام پور میں سکونت اختیار کی اور وہاں کے لوگوں کو دین اسلام کی اشاعت، ترویج کے لیے وعظ اور تقریرروں کا سلسلہ شروع کیا مگر وہاں کے لوگوں کو مخدوم ہاشم کے وعظ و تقریروں کی اہمیت کا اندازہ نہ ہوا، اسی لیے مخدوم صاحب دل برداشتہ ہو کر بہرام پور سے ٹھٹہ شہر میں آ گئے اور یہاں اگر محلہ میں جامع خسرو (دابگراں والی مسجد) کے قریب دار العلوم ہاشمیہ کے نام سے مدرسے کا بنیاد رکھا، جہاں انھوں نے حسب خواہش دین اسلام کی اشاعت و ترویج، تصنیف و تالیف اور درس و تدریس کا سلسلہ جاری رکھا۔

### ہاشمی مسجد
ہاشمی مسجد مخدوم محمد ہاشم کے محلہ میں واقع تھی۔ اسی مسجد میں مخدوم صاحب نے اپنی بہت سی لازوال تصانیف مکمل کیں۔ اسی مسجد سے انھوں نے دین اسلام کے فروغ اور استقامت کے لیے سندھ کے حکمرانوں کے نام خطوط لکھے۔ اسی مسجد میں انھوں نے فقہی مسائل پر فتاویٰ جاری کیں۔ مخدوم صاحب کا دستور تھا کہ وہ دن کے تیسرے پہر درسِ حدیث دیتے تھے۔ مخدوم صاحب کے بعد ان کے فرزند مخدوم عبد اللطیف ان کی مسند پر جلوہ افروز ہوئے اور درس و تدریس کے ساتھ وعظ کا سلسلہ بھی جاری رکھا۔ یہ مسجد تالپوروں کے عہد تک قائم رہی۔

### جامع خسرو
جامع خسرو کو *دابگراں والی مسجد* بھی کہا جاتا تھا کیوں کہ یہ مسجد دابگراں کے محلہ میں واقع تھی۔ یہ دوسری مسجد ہے، جس میں مخدوم محمد ہاشم ہر جمعہ کی صبح وعظ کیا کرتے تھے۔ مخدوم صاحب کے بعد ان کے فرزند مخدوم عبد اللطیف ٹھٹوی نے اپنے والد بزرگوار کے طریقہ کار کو جاری رکھا۔ اب نہ یہ محلہ موجود ہے اور نہ مکین، اس لیے یہ مسجد زبوں حالی کا شکار ہو گئی ہے۔

## شاگرد
* سید شہمیر شاہ (مٹیاری والے) (متوفی 1177ھ / 1763ء)
* مخدوم مئیڈنہ نصرپوری
* مخدوم ابو الحسن صغیر ٹھٹوی مدنی (متوفی 1187ھ / 1773ء)
* مخدوم عبد الرحمان ٹھٹوی (متوفی 1181ھ / 1768ء، مخدوم ہاشم کے بڑے فرزند)
* مخدوم عبد اللطیف ٹھٹوی (متوفی 17 ذوالقعدہ 1189ھ، مخدوم ہاشم کے چھوٹے فرزند، 1187ھ میں والیٔ سندھ میاں سرفراز کلہوڑا کے دور میں قاضی مقرر ہوئے)
* مخدوم نور محمد نصرپوری (والیٔ سندھ میاں غلام شاہ کلہوڑا کے لشکر میں قضا کے عہدے پر بھی مقرر ہوئے)
* شاہ فقیر اللہ علوی شکارپوری (متوفی 3 صفر 1195ھ / 29 جنوری 1781ء)
* مخدوم عبد الخالق ٹھٹوی
* مخدوم عبد اللہ مندھرو (متوفی اندازہً 1238ھ / 1821ء)
* سید صالح محمد شاہ جیلانی گھوٹکی والے (متوفی 11 شوال 1182ھ / 18 فروری 1769ء)
* شیخ الاسلام مراد سیہوانی
* عزت اللہ کیریو
* حافظ آدم طالب ٹھٹوی
* نور محمد خستہ ٹکھڑائی

## منصبِ قضا
مخدوم محمد ہاشم نے ٹھٹہ میں رائج بدعات اور غیر اسلامی رسومات کو بند کرانے کے لیے حاکمِ سندھ میاں غلام شاہ کلہوڑا سے ایک حکم نامہ جاری کرایا تھا۔ اس حکم نامہ کے اجرا کے بعد ٹھٹہ سے بری رسومات، بدعات، عورتوں کا قبروں پر جانا وغیرہ کا کسی حد تک خاتمہ ہو گیا۔ کچھ لوگوں نے میاں غلام شاہ کلہوڑا کو مخدوم صاحب کے خلاف ورغلانے کی کوشش کی لیکن اس کا نتیجہ ان سازشی لوگوں کے خلاف نکلا اور میاں غلام شاہ نے مخدوم صاحب کو ٹھٹہ کا قاضی القضاۃ (چیف جسٹس) کے عہدے پر فائز کر کے ہمیشہ کے لیے مخالفین کی طاقت کو ختم کر دیا۔

## سیر و سفر
### بٹھورو سے ٹھٹہ
مخدوم محمد ہاشم ٹھٹوی کا پہلا سفر کم سنی میں بٹھورو سے ٹھٹہ بسلسلہ حصول تعلیم تھا۔

### سفرِ حرمین
دوسرا اور اہم سفر حرمین شریفین تھا جو حج کا فریضہ ادا کرنے کے ساتھ اعلیٰ تعلیم کا حصول تھا۔ مخدوم محمد ہاشم نے یہ سفر 1135ھ / 1723ء کو 31 سال کی عمر میں کیا۔ اس سفر میں انھوں نے حج کی سعادت حاصل کرنے کے ساتھ ساتھ علمِ حدیث، تفسیر، قواعد، فقہ اور قراََت کی تعلیم حاصل کی۔ انگریز مستشرق، مہم جو، مترجم، ماہر لسانیات اور جاسوس رچرڈ فرانسس برٹن (1821ء / 1890ء) کے مطابق  اس اقتباس سے ظاہر ہوتا ہے کہ مخدوم محمد ہاشم کے سفر خالصتاً علمی اور دینی تعلیم کے حصول کے لیے تھے۔

### سورت بندر
مخدوم محمد ہاشم حرمین شریفین کے سفر سے واپسی پر مرشد کی تلاش میں سورت بندر کا سفر اختیار کیا اور سید سعد اللہ شاہ قادری سورتی سلونی (متوفی 27 جمادی الاول 1138ھ / 3 مارچ 1726ء) کے پاس حاضر ہوئے، سلسلہ قادریہ میں بیعت ہوئے اور خلافت کا خرقہ حاصل کیا۔

### بھٹ شاہ
مخدوم محمد ہاشم نے بھٹ شاہ کے بہت سے سفر کیے اور شاہ عبد اللطیف بھٹائی سے ملاقاتیں کیں۔

### مٹیاری
مخدوم محمد ہاشم ٹھٹوی نے مٹیاری کا سفر بھی اختیار کیا اور سید رکن الدین متعلوی جو اپنے وقت کے کامل ولی اور نہایت سخی بزرگ تھے، ان مسجد میں نماز ادا کی جس کے مطلق یہ روایت مشہور ہے کہ جو اس مسجد میں نمازِ پنجگانہ ادا کرے گا اس کو قیامت کے دن شفاعت نصیب ہوگی۔

### کھڑا
شہر کھڑا، ریاست خیرپور میں واقع ایک چھوٹا شہر ہے۔ یہ شہر قدیم عرصے سے علمی مرکز رہا ہے۔ یہاں مخدوموں کا خاندان آباد ہے۔ اس خاندان کے نسب کا سلسلہ ت حضرت محمد صلی اللہ علیہ و آلہ و سلم کے چچا حضرت عباس بن عبد المطلب سے جا ملتا ہے۔ اس خاندان سے مخدوم اسد اللہ شاہ (متوفی 966ھ / 1559ء)، جلال الدین اکبر کے دور میں سندھ کے قاضی القضاۃ (چیف جسٹس) مقرر ہوئے تھے۔ کلہوڑا دور میں اس خاندان کے مخدوم عبد الرحمان شہید کُھڑائی ایک مشہور بزرگ و عالم گذرے ہیں، مخدوم محمد ہاشم اس بزرگ کے ہم عصر اور گہرے دوست تھے۔ روایت ہے کہ مخدوم محمد ہاشم نے شہر کھڑا کا سفر بھی کیا اور مخدوم عبد الرحمان شہید سے ملاقات کی۔

### سیہون
مخدوم محمد ہاشم کا آبائی وطن سیہون تھاجس کی وجہ سے ان کا آنا جانا رہتا تھا۔ وہ لعل شہباز قلندر کی مزار پر بھی آئے، اس دور میں نماز کے وقت بھی دھمال جاری رہتا تھا۔ مخدوم محمد ہاشم کی کوششوں سے نماز کے اوقات میں دھمال پر پابندی لگی، یہ پابندی ابھی تک تک جاری ہے۔

## ہم عصر علمائے کرام
مخدوم محمد ہاشم کے عہد میں جن علمی شخصیات اور علمائے کرام نے اپنے وقت میں تاریخ کے صفحات پر اپنے اپنے علمی نشانات ثبت کر گئے، ان میں چند کے نام ذیل میں ہیں :
* میاں ابو الحسن سندھی ٹھٹوی (صاحب *مقدمۃ الصلواۃ*، متوفی اندازہً 1125ھ)
* مخدوم ابو الحسن ڈاہری (متوفی 12 ربیع الاول 1181ھ)
* مخدوم ضیاء الدین ٹھٹوی (متوفی 1171ھ بمطابق 1758ء)
* شیخ ابو الحسن کبیر ٹھٹوی مدنی (متوفی 12 شوال 1139ھ)
* مخدوم محمد حیات سندھی مدنی (متوفی 26 صفر 1163ھ)
* مخدوم محمد قائم سندھی مدنی (متوفی 1157ھ)
* مخدوم محمد معین ٹھٹوی (متوفی 1161ھ)
* سید موسیٰ شاہ جیلانی گھوٹکی والے (متوفی 8 ذوالحجہ 1173ھ)
* مخدوم روح اللہ بکھری
* مخدوم عبد الرحمان شہید کُھڑائی (متوفی 1145ھ)
* مخدوم محمدی کُھڑائی (مخدوم عبد الرحمان شہید کھڑائی کے فرزند، متوفی 1171ھ)
* مخدوم عبد الرحیم شہید گرھوڑی (متوفی 1192ھ)
* مخدوم عبد الرؤف بھٹی (متوفی 1166ھ)
* مخدوم محمد ابراہیم بھٹی
* شاہ عبد اللطیف بھٹائی (متوفی 1165ھ)
* مخدوم عبد اللہ واعظ ٹھٹوی (متوفی 1167ھ)
* مخدوم المخادیم عبد الواحد سیوستانی
* شیخ محمد زمان لنواری والے نقشبندی (متوفی4 ذوالحجہ 1188ھ)
* سید محمد بقا شاہ شہید (متوفی 1198ھ)
* محمد احسن خان ٹھٹوی (متوفی 1185ھ)
* میون محمد مبین چوٹیاری (متوفی 1196ھ)
* شیخ مخدوم محمد اسماعیل پریالوی (متوفی 1174ھ)
* میر علی شیر قانع ٹھٹوی (متوفی 1203ھ / 1788ء)

## سلسلہ طریقت
مخدوم محمد ہاشم نے حصولِ علم کے بعد روحانی تعلیم و تربیت اور اکتساب فیض کے لیے مرشدِ کامل کی تلاش شروع کی، جس کے نتیجے میں اس زمانے کی مشہور روحانی شخصیت مخدوم ابو القاسم نقشبندی ٹھٹوی کی خدمت میں حاضر ہوئے اور مریدی میں قبول کرنے کی درخواست کی لیکن مخدوم ابو القاسم نقشبندی ٹھٹوی نے مخدوم ہاشم کو سلسلہ قادریہ کی معروف شخصیت سید سعد اللہ شاہ قادری سلونی سورتی (متوفی 27 جمادی الاول 1138ھ / 31 جنوری 1726ء) کی جانب رجوع کرنے کا حکم فرمایا، لہٰذا مخدوم محمد ہاشم ان کی خدمت میں حاضر ہوئے، وہاں 1123ھ سے 1124ھ تک قیام کیا، بعد ازاں سید سعد اللہ سلونی نے مخدوم محمد ہاشم کو سلسلہ قادریہ کا خرقہ پہناتے ہوئے اجازت و خلافت سے نوازا۔

## اولاد
مخدوم محمد ہاشم کو اللہ نے دو فرزند عطا کیے:
### مخدوم عبد الرحمان ٹھٹوی
**مخدوم عبد الرحمان ٹھٹوی ** مخدوم محمد ہاشم کے بڑے فرزند تھے۔ ان کی ولادت 16 شوال 1131ھ بمطابق 1 ستمبر، 1719ء میں ہوئی۔ والد کے مریدین بیرونِ سندھ کاٹھیاواڑ اور کچھ میں بھی پھیلے ہوئے تھے۔ اس لیے مخدوم عبد الرحمان سندھ سے باہر مریدوں کو ہدایت اور تلقین کرنے کے لیے جاتے رہتے تھے۔ ایک مرتبہ وہ مریدوں کے پاس کاٹھیاواڑ گئے ہوئے تھے، وہیں بروز ہفتہ 5 ربیع الاول 1181ھ بمطابق 1 اگست، 1767ء کو 51 سال کی عمر میں ان کا انتقال ہوا۔ میر علی شیر قانع ٹھٹوی کے مطابق انھوں نے جوناگڑھ میں وفات پائی۔

#### مخدوم عبد اللطیف ٹھٹوی
**مخدوم عبد اللطیف ٹھٹوی**، مخدوم محمد ہاشم کے چھوٹے فرزند تھے۔ ان کی ولادت بروز پیر 14 شعبان 1144ھ بمطابق 11 فروری، 1732ء میں ہوئی۔ قرآن کے حافظ، حدیث اور فقہ کے جید علما میں شمار ہوتے تھے۔ انھوں نے والد کے کام کو سنبھالا اور ان کے جانشیں ہوئے۔ 1187ھ میں والیٔ سندھ میاں سرفراز کلہوڑا کے لشکر میں منصبِ قضا پر مامور ہوئے۔ وہ بروز منگل 17 ذوالقعدہ 1189ھ بمطابق 9 جنوری، 1776ء میں 45 سال کی عمر میں وفات پاگئے۔ مکلی ٹھٹہ میں اپنے والد کی مزار کے پاس مدفون ہوئے۔

## تصانیف
مخدوم محمد ہاشم ٹھٹوی عظیم عالم دین اور کثیر التصانیف مصنف تھے۔ انھوں نے ایک اندازے کے مطابق 300 کتب فقہ، اسماء الرجال، قواعد، تفسیر، قرآن، سیرت النبی، علم عروض، ارکان اسلام، حدیث اور بہت سے اسلامی موضوعات پر عربی، فارسی، سندھی زبانوں میں تصنیف و تالیف کیں۔ مخدوم محمد ہاشم کی تمام کتب کا احاطہ تو ممکن نہیں البتہ ان میں سے کچھ دستیاب کتب کی تفصیل دی جا رہی ہے:

فائل:Baqiat salihat.jpg
فائل:Quwat-ul-Ashqeen.png
فائل:Waseelat-ul-Ghuraib.jpg
فائل:Tohfatul Taibeen.jpg

### سندھی

### عربی

### فارسی

## علمی و فقہی خدمات پر تحقیقی مقالات
* مخدوم محمد ہاشم ٹھٹوی: سوانح حیات اور علمی خدمتیں (پی ایچ ڈی مقالہ)، عبد الرسول قادری، نگراں: پروفیسر ڈاکٹر نبی بخش خان بلوچ، سندھ یونیورسٹی جامشورو

## نمونۂ کلام


رباعی

## وفات
مخدوم محمد ہاشم ٹھٹوی بروز بدھ6 رجب، 1174ھ (بمطابق 11 فروری، 1761ء) کو ٹھٹہ، سندھ میں اس جہانِ فانی سے کوچ کر گئے۔ وہ ٹھٹہ کے مشہور مکلی قبرستان میں آسودۂ خاک ہیں۔

## حوالہ جات

## بیرونی روابط
* مکتبہ مجددیہ پر مخدوم محمد ہاشم ٹھٹوی کی کتابیں
* ٹھٹہ میں مخدوم ہاشم عوامی کتب خانہ
* انٹرنیٹ آرکائیو پر مخدوم محمد ہاشم ٹھٹوی کی کتابیں

زمرہ:اٹھارویں صدی کے اسلامی مسلم علما
زمرہ:احناف
زمرہ:بغیر ڈیٹا رو کے خانہ معلومات سانچے استعمال کرنے والے مضامین
زمرہ:حنفی فقہا
زمرہ:سلسلہ قادریہ
زمرہ:سندھی شعرا
زمرہ:سندھی محققین
زمرہ:ضلع ٹھٹھہ کی شخصیات
زمرہ:عربی شعراء
زمرہ:فارسی زبان کے شعرا
زمرہ:فارسی شعرا
زمرہ:ماتریدی شخصیات
زمرہ:مغلیہ سلطنت کے شعرا
زمرہ:مفسرین
زمرہ:ہندوستانی عربی شعراء
زمرہ:1692ء کی پیدائشیں
زمرہ:1761ء کی وفیات

زمرہ:سندھی زبان کے شعرا